পরিবারের লোকেরা বিয়েতে রাজি নয়। তাই দিঘার হোটেলে আত্মহত্যার চেষ্টা করল প্রেমিক-প্রেমিকা। দু’জনে সিলিং ফ্যানে গলায় ফাঁস লাগিয়ে আত্মঘাতী হওয়ার চেষ্টা করেন। প্রেমিক দীপ নায়েকের মৃত্যু হলেও প্রেমিকা অয়ন্তী ঘোষ (১৬) ফাঁস ছিড়ে যাওয়ায় প্রাণে বেঁচে যায়। 
দিঘা থানার পুলিশ অয়ন্তীকে জিজ্ঞাসাবাদের জন্যে আটক করেছে।ঝাড়খন্ডের মিষ্টির দোকানের কর্মী দীপের বাড়ি হাওড়ার বাগনান থানার মামুরচিতে। প্রেমিকা অয়ন্তীর বাড়ি বর্ধমানের জমালপুরে। সে জামালপুর হাইস্কুলের একাদশ শ্রেণির ছাত্রী। ফেসবুকে দু’জনের আলাপ হয়। সেই থেকে প্রেম।
কিন্তু দু’জনের পরিবার এই সম্পর্ক মেনে নিতে চায়নি। দু’জনে বাড়ি থেকে পালিয়ে দিঘা বেড়াতে আসে। নিউ দিঘার একটি হোটেলে ওঠে। ৪ তারিখ রাতে সৈকত উৎবের অনুষ্ঠান দেখে হোটেলে ফিরে আসে। ভোর পাঁচটা নাগাদ সিলিং ফ্যানে বিছানার চাদরের ফাঁস দিয়ে আত্মহত্যার চেষ্টা করে দু’জনে। কিন্তু গলার ফাঁস খুলে অয়ন্তী পড়ে যায়। কিন্তু অয়ন্তীর চোখের সামনেই ছটফট করতে করতে দীপ মারা যায়। 
দীপের অবস্থা দেখে অয়ন্তী তাকে বাঁচানোর জন্যে চিৎকার করতে থাকে। চিৎকার শুনে হোটেল কর্মীরা ছুটে আসেন। দীপকে ঝুলন্ত অবস্থায় দেখে দিঘা থানার পুলিশে খবর দেয় তারা। পুলিশ দেহ উদ্ধারের পাশাপাশি অয়ন্তীকে জিজ্ঞাসাবাদ করছে।